**Aiškinamasis raštas**

**PRIE SAVIVALDYBĖS TARYBOS SPRENDIMO „dėl naudojimosi klaipėdos miesto Savivaldybei priklausančiOMIS elektromobilių įkrovimo stotelĖMIS PASLAUGOS KAINOS” projekto**

 **Sprendimo projekto esmė, tikslai ir uždaviniai**. Šiuo Savivaldybės tarybos sprendimo projektu yra nustatoma, kad neatlygintinos elektromobilių įkrovimo paslaugos, kuri teikiama iš savivaldybei priklausančių elektromobilių įkrovimo stotelių, vartotojams terminas yra patęsiamas 3 metams.

**Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2017 m. gegužės 25 d. sprendimu Nr. T2-123 nustatė, kad elektromobilių įkrovimo paslauga vartotojams yra teikia neatlygintinai 3 metus.

Šiuo metu Klaipėdos miesto savivaldybei priklauso 11 elektromobilių įkrovimo stotelių, kurios yra šiose miesto vietose:

- Liepojos g. 43A (šalia Klaipėdos universitetinės ligoninės);

- Liepų g. 11 (šalia Klaipėdos miesto savivaldybės administracijos pastato);

- Pilies g. 2A (automobilių stovėjimo aikštelėje šalia Piliavietės);

- Smiltynės g. (šalia Naujosios perkėlos Smiltynės pusėje);

- Tilžės g. 56B (automobilių stovėjimo aikštelėje šalia parduotuvės „Lidl“);

- Taikos pr. 80 (automobilių stovėjimo aikštelėje šalia Naujojo turgaus);

- S. Nėries g. 16B (automobilių stovėjimo aikštelė šalia autobusų stoties);

- Jūrininkų pr. 16 (automobilių stovėjimo aikštelė Vingio gatvės gale).

Klaipėdos miesto savivaldybės administracija 2021-2023 metais planuoja įrengti 9 greitojo įkrovimo stoteles.

Vadovaujantis VĮ „Regitra“ duomenimis 2020 m. balandžio 1 d. Lietuvoje buvo registruoti 1624 grynieji elektromobiliai ir 1348 iš išorės įkraunami hibridiniai (Plug-in) M1 ir N1 klasės automobiliai.

VĮ „Regitra“ duomenimis 2020-04-01 Klaipėdos apskrityje buvo registruota grynųjų elektromobilių (M1 ir N1 klasės):

|  |  |
| --- | --- |
| **Savivaldybė** | **Grynųjų elektromobilių skaičius** |
| Klaipėdos miesto savivaldybė | 76 |
| Klaipėdos rajono savivaldybė | 49 |
| Kretingos rajono savivaldybė | 15 |
| Neringos savivaldybė | 19 |
| Palangos miesto savivaldybė | 15 |
| Šilutės rajono savivaldybė | 6 |

Vadovaujantis Lietuvos Respublikos vietos savivaldos įstatymo 16 str. 2 dalies 37 punktu, Savivaldybės taryba nustato kainas ir tarifus už savivaldybės įmonių, biudžetinių įstaigų teikiamas atlygintinas paslaugas. Norint vartotojams sudaryti galimybę naudotis Savivaldybei priklausančiomis elektromobilių įkrovimo stotelėms, būtina nustatyti kokia kaina ši paslauga bus teikiama.

Klaipėdos miesto savivaldybės taryba 2018 m. lapkričio 29 d. sprendimu Nr. T2-263 pritarė Turto patikėjimo sutarčiai, pagal kurią savivaldybės elektromobilių įkrovimo stotelės buvo perduotos UAB „Gatvių apšvietimas“ (toliau – Bendrovė). Pagal šią sutartį Bendrovė vykdo elektromobilių įkrovimo stotelių priežiūrą ir remontą. Savivaldybė apmoka Bendrovei už stotelių priežiūrą ir remontą bei sunaudotą elektros energiją pagal sutartyje nustatytą įkainį.

Vadovaujantis VĮ „Regitra“ duomenimis 2020-04-01 elektromobiliai Lietuvoje sudaro labai mažą dalį automobilių parko lyginant su kitų degalų rūšių transporto priemonėmis.

|  |  |
| --- | --- |
| **Degalų rūšis** | **Automobilių (M1 klasė) kiekis, vnt.** |
| Elektra | 1580 |
| Benzinas/elektra | 21043 |
| Benzinas/dujos | 104849 |
| Benzinas | 353799 |
| Dyzelis | 1033237 |

 Siekiant skatinti ir populiarinti elektra varomų transporto priemonių naudojimą, siūlome šiuo Savivaldybės tarybos sprendimo projektu nustatyti, kad elektromobilių įkrovimo paslauga teikiama neatlygintinai. Tokiu būdu neatlygintinos elektromobilių įkrovimo paslaugos terminas būtų pratęstas dar 3 metų terminui.

**Kokių rezultatų laukiama.** Bus sudaryta galimybė elektromobilių savininkams nemokamai naudotis savivaldybei priklausančiomis elektromobilių įkrovimo stotelėmis.

**Sprendimo projekto rengimo metu gauti specialistų vertinimai.** Negauta.

**Išlaidų sąmatos, skaičiavimai, reikalingi pagrindimai ir paaiškinimai.** Nėra.

**Lėšų poreikis sprendimo įgyvendinimui.**

Elektros energijos sąnaudos iš šiuo metu esančių 11-os elektromobilių įkrovimo stotelių per metus sudaro apie 11 tūkst. Eur.

**Galimos teigiamos ar neigiamos sprendimo priėmimo pasekmės.** Teigiamos pasekmės – skatinamas elektromobilių naudojimas, sudaroma galimybė elektromobilių savininkams nemokamai naudotis savivaldybei priklausančiomis elektromobilių įkrovimo stotelėmis. Neigiamos pasekmės – papildomos savivaldybės biudžeto išlaidos.

Turto skyriaus vedėjas Edvardas Simokaitis